Ιερά Μητρόπολις Κισάμου και Σελίνου

Η Ιερά Μητρόπολις Κισάμου και Σελίνου είναι μία από τις οκτώ Μητροπόλεις, οι οποίες μαζί με την Αρχιεπισκοπή Κρήτης συναποτελούν την Εκκλησία της Κρήτης, ημιαυτόνομη Ορθόδοξη Εκκλησία υπαγόμενη στο Οικουμενικό Πατριαρχείο. 

Η Μητρόπολη έχει έδρα της τον Κίσαμο και περιλαμβάνει τις δύο δυτικές πρώην επαρχίες του νομού Χανίων, την Κίσαμο και το Σέλινο. Μητροπολίτης της από το 2005 είναι ο Αμφιλόχιος (Ανδρονικάκης).

Ιστορία
Η αρχαία Κίσσαμος έχει εντοπιστεί στην πεδιάδα που πλαισιώνει τον ομώνυμο κόλπο. Ήταν ναυτικό και εμπορικό κέντρο της δυτικής Κρήτης και επίνειο της Πολυρρηνίας, της αρχαιότερης δωρικής πόλης στην Κρήτη. Αν και πλησίον της Πολυρρηνίας, ήταν αυτόνομη πολιτεία και έκοβε δικό της νόμισμα, προνόμιο που διατηρήθηκε έως την εποχή του Ιουστινιανού.

Η πόλη Κίσσαμος ήταν καλά οχυρωμένη λόγω της στρατηγικής της σημασίας. Τα τείχη της χτίστηκαν από τους Βενετούς και κάποια τμήματά τους σώζονται και σήμερα. Το βενετικό οχυρό, το Καστέλλο, έδωσε το όνομά του στο Καστέλλι Κισάμου. Η Επισκοπή Κισάμου δεν περιελάμβανε πάντα το Σέλινο, καθώς είναι γνωστό ότι υπήρχε Επισκοπή Καντανίας με έδρα κοντά στο χωριό Κακοδίκι. Συγκαταλέγεται πάντως ανάμεσα στις είκοσι πρωτοχριστιανικές Επισκοπές της Κρήτης. Πρώτη μνεία Επισκόπου Κισάμου είναι αυτή του Ευκίσσου, που συμμετείχε στην Σαρδική Σύνοδο (343), κατόπιν αυτή του Θεοπέμπτου, που συμμετείχε στην Πενθέκτη Οικουμενική Σύνοδο. Μολύβδινη βούλα που φυλάσσεται στο μουσείο του Ρεθύμνου και ανάγεται στα τέλη του ΣΤ' ή αρχές του Ζ' αιώνα, φέρει την επιγραφή «εκκλησία Κισάμου», ενώ στον Παρισινό τακτικό 1555Α (731-746) μνημονεύεται από τον τότε Μητροπολίτη Κρήτης ο Επίσκοπος Κισάμου, ενδέκατος στην τάξη.

Η δραστηριότητα της Επισκοπής διακόπηκε κατά την περίοδο της Αραβοκρατίας στην Κρήτη (826-961) και μετά το 1204, με την Ενετοκρατία, οπότε και εγκαταστάθηκαν Λατίνοι επίσκοποι στην Κρήτη. Από το 1645 ανασυστάθηκε η Επισκοπή Κισάμου, όπως και όλες οι επισκοπές. Μεταξύ 1831 και 1860 είχε ενωθεί με την Επισκοπή Κυδωνίας (ως Κυδωνίας και Κισάμου). Το 1860 ονομάστηκε Επισκοπή Κισάμου και Σελίνου με έδρα το Καστέλλι και με Πράξη του Οικουμενικού Πατριαρχείου το 1962 ανυψώθηκε σε Μητρόπολη μαζί με τις υπόλοιπες Μητροπόλεις της Κρήτης.

Επί Αρχιερατείας Ειρηναίου Γαλανάκη ανεγέρθηκαν πολλά ιδρύματα (τυπογραφείο, αγροτικές, τεχνικές και οικοκυρικές σχολές, οικοτροφεία, γηροκομεία) και ναοί, όπως και η Ορθόδοξη Aκαδημία Κρήτης στο Κολυμβάρι. Εκεί διεξήχθη η Πανορθόδοξη Σύνοδος του 2016.

 Μητροπολίτης 
Ο πλήρης τίτλος του εκάστοτε επισκόπου είναι «Μητροπολίτης Κισάμου και Σελίνου, Υπέρτιμος και Έξαρχος Εσπερίας Κρήτης».

Μητροπολίτης Κισάμου και Σελίνου είναι σήμερα ο Σεβασμιώτατος κ.κ. Αμφιλόχιος (κατά κόσμον Ανδρονικάκης), ο οποίος εξελέγη στις 5 Οκτωβρίου 2005 και χειροτονήθηκε στις 8 Οκτωβρίου 2005.

Επισκοπικός κατάλογος
+ Όνομα  Έτη  Σημειώσεις Εύκισσος  ~ 343  συμμετείχε στη Σύνοδο της Σαρδικής Θεόπεμπτος  ~ 690/691  συμμετείχε στην Πενθέκτη Οικουμενική Σύνοδο Λέων  ~ 787  συμμετείχε στην Ζ΄ Οικουμενική Σύνοδο Μισαήλ   Γεράσιμος   Παρθένιος   Παΐσιος   Ιωάσαφ (Παυλάκης)  1790/2 – 1808  παραιτήθηκε Σεραφείμ  20 Σεπτεμβρίου 1808 – 17 Νοεμβρίου 1817 †  Μελχισεδέκ (Δεσποτάκης)  Ιανουάριος 1818 – 19 Μαΐου 1821 †  μάρτυρας Αρτέμιος  24 Νοεμβρίου 1831 – 1846 †  Κυδωνίας και Κισάμου Κάλλιστος (Φυντίκης)  22 Ιουνίου 1846 – 8 Μαΐου 1858 †  Κυδωνίας και Κισάμου Γεράσιμος (Στρατηγάκης)  15 Απριλίου 1860 – 1868  εγκατέλειψε την Κρήτη λόγω συμμετοχής στην Κρητική Επανάσταση (1866-1869) Μισαήλ (Πατέλλης ή Οικονόμου)  29 Ιουνίου 1869 – Ιούλιος 1874  επαύθη Πανάρετος  26 Ιουνίου 1875 – Ιούλιος 1880 †  Παρθένιος (Μπιτσάκης)  22 Ιανουαρίου 1887 – 21 Ιουλίου 1892  κατόπιν Καμπανίας Δωρόθεος (Κλωναράκης)  7 Μαρτίου 1893 – 12 Δεκεμβρίου 1902 †  Άνθιμος (Λελεδάκης)  20 Ιουλίου 1903 – 17 Αυγούστου 1935 †  Χρυσόστομος (Αγγελιδάκης)  9 Φεβρουαρίου 1936 – 13 Ιουνίου 1937 †  Ευδόκιμος (Συγγελάκης)  13 Μαρτίου 1938 – 8 Αυγούστου 1956 †  Ειρηναίος (Γαλανάκης)  8 Δεκεμβρίου 1957 – 16 Δεκεμβρίου 1971  κατόπιν Γερμανίας Κύριλλος (Κυπριωτάκης)  16 Φεβρουαρίου 1975 – 1979  κατόπιν Γορτύνης Ειρηναίος (Γαλανάκης)  26 Ιανουαρίου 1981 – 24 Αυγούστου 2005  από Γερμανίας, β΄ θητεία Αμφιλόχιος (Ανδρονικάκης) 8 Οκτωβρίου 2005 – σήμερα 

Υποσημειώσεις και παραπομπές
Υποσημειώσεις

Παραπομπές

Πηγές


Κισαμου

Κατηγορία:Περιφερειακή ενότητα Χανίων